**ПРАВИЛНИК**

**ЗА РАБОТАТА НА**

**СЪВЕТА ПО ИНТЕЛИГЕНТНИ ТРАНСПОРТНИ СИСТЕМИ**

**Раздел І**

**Общи положения**

**Чл. 1.** Правилникът урежда организацията на работа на Съвета по интелигентни транспортни системи, наричан по-нататък „Съвета”, към министъра на транспорта, информационните технологии и съобщенията.

**Чл. 2.** Съветът подпомага дейността на министъра на транспорта, информационните технологии и съобщенията при координиране внедряването на интелигентните транспортни системи в областта на автомобилния транспорт и интерфейси с останалите видове транспорт.

**Раздел ІІ**

**Състав и членство**

**Чл. 3.** (1) Съветът се състои от председател, заместник-председатели и членове.

(2) Председател на съвета е министърът на транспорта, информационните технологии и съобщенията.

(3) Заместник-председатели на съвета са заместник-министър на транспорта, информационните технологии и съобщенията, заместник-министър на вътрешните работи и заместник-министър на регионалното развитие и благоустройството.

(4) Членове на съвета са представители на:

1. Министерството на транспорта, информационните технологии и съобщенията;

2. Министерството на регионалното развитие и благоустройството;

3. Министерството на вътрешните работи;

4. Министерство на икономиката;

5. Агенция „Пътна инфраструктура“;

6. Български институт по стандартизация;

7. Комисия за защита на потребителите;

8. Комисия за защита на личните данни и

9. Националното сдружение на общините в Република България.

(5) Ръководителите на ведомствата и организациите по ал. 4 определят лицата, които ще участват в съвета.

(6) При необходимост председателят на съвета по ал. 2 може да кани за участие в работата му представители на други държавни органи, органи на местното самоуправление, представители на неправителствени организации, на висши учебни заведения в страната и други заинтересовани страни, чийто предмет на дейност има отношение към интелигентните транспортни системи в автомобилния транспорт.

(7) Дейността на съвета се подпомага организационно-технически от Министерството на транспорта, информационните технологии и съобщенията чрез секретариат.

**Чл. 4.** (1) Поименният състав на членовете на съвета се определя със заповед на министъра на транспорта, информационните технологии и съобщенията по предложение на съответните ведомства и организации.

(2) Съветът може да създава постоянни или временни експертни групи, които да изпълняват поставените задачи и решения на съвета.

(3) Поименният състав на експертните групи се определя със заповед от председателя по предложение на членовете на съвета. В тях могат да бъдат включени и външни за Съвета експерти.

(4) Съветът приема правила за устройството и работата на експертните групи.

**Раздел ІIІ**

**Организация на работата**

**Чл. 5.** Председателят на съвета:

1. координира дейностите при внедряване и използване на интелигентни транспортни системи в областта на автомобилния транспорт и интерфейси с останалите видове транспорт;

2. организира и ръководи работата на съвета;

3. свиква заседанията на съвета, предлага дневния ред за заседанията и подписва протоколите от заседанията;

4. съобщава пред съвета всяко предложение, направено от неговите членове;

5. съобщава пред съвета приетите от органите на централната и местната изпълнителна власт решения по предложения, направени от съвета, както и мотивите, ако такива предложения не бъдат приети;

6. докладва на Министерския съвет по предложените мерки;

7. докладва пред съвета за решението на Министерския съвет по предложените мерки;

8. организира контрола по изпълнението на решенията на съвета и Министерския съвет;

9. възлага на заместник-председател на съвета ръководството върху работата на постоянните или временните експертни групи;

**Чл. 6.** При отсъствие на председателя, неговите правомощия се упражняват от посочен от него заместник-председател.

**Чл. 7.** Съветът подпомага министъра на транспорта, информационните технологии и съобщенията при осъществяване на дейността му при координираното внедряване на интелигентните транспортни системи в областта на автомобилния транспорт и интерфейси с останалите видове транспорт, както и:

1. изготвя и приема Национален план за действие за внедряване и използване на интелигентни транспортни системи в автомобилния транспорт и интерфейси с останалите видове транспорт и наблюдава изпълнението му.

2. обсъжда докладите с информация до Европейската комисия (ЕК) относно напредъка на националните дейности и проекти по отношение реализацията на приоритетните области, отчитайки изискванията на спецификациите и стандартите, определени от ЕК;

3. прави предложения за промени в правното регулиране в областта на внедряването на интелигентни транспортни системи в областта на автомобилния транспорт;

4. прави предложения до министъра на транспорта, информационните технологии и съобщенията във връзка с ефективното прилагане на законодателството, свързано с внедряването на интелигентни транспортни системи в автомобилния транспорт;

5. дава становища по нормативни актове, свързани с интелигентни транспортни системи;

6. обсъжда други въпроси, свързани с внедряването на интелигентни транспортни системи в автомобилния транспорт.

**Чл. 8.** (1) Секретариатът се състои от двама служители от дирекция „Национална транспортна политика” в Министерството на транспорта, информационните технологии и съобщенията.

(2) Секретариатът:

1. организира подготовката на заседанията на съвета като изпраща материалите за всяко заседание не по-късно от 10 работни дни преди провеждането му, а в случаите на извънредно заседание не по-късно от 2 работни дни;

2. води протокол за заседанията, който се подписва от председателя, един от заместник-председателите и представител на секретариата на съвета и се изпраща на членовете на съвета;

3. изпраща материалите за текущото заседание и протокола за взетите решения от последното заседание по електрона поща, на посочените от членовете адреси;

4. съхранява протоколите от заседанията на съвета и придружаващите ги материали от заседанията;

**Раздел ІV**

**Провеждане на заседания и дневен ред**

**Чл. 9.** (1) Заседанията на съвета се свикват по инициатива на председателя или по искане на повече от половината от членовете му.

(2) Председателят на съвета по своя инициатива или по предложение на някой от членовете на съвета може да покани на заседания физически и юридически лица, представители на правителствени и неправителствени организации и органи, имащи отношение към разглежданите теми.

(3) За участие в заседанията на съвета и на експертните групи към него, не се получава възнаграждение.

(4) Експертните групи заседават текущо. Заседанията на експертните групи се провеждат в оперативен порядък (вкл. неприсъствено, в непълен състав, в разширен състав и т.н. в зависимост от естеството на разглеждания въпрос).

**Чл. 10.** (1) Поканата за свикване на заседание, предложението за дневен ред и материалите за заседанието се изпращат от секретариата на членовете на съвета не по-късно от 10 работни дни преди заседанието.

(2) Всеки член на съвета може да прави допълнителни предложения за включване на въпроси в дневния ред не по-късно от 5 работни дни преди заседанието. В този случай предложението се изпраща до председателя, секретариата и до всички членове на съвета.

(3) Съветът приема дневния ред в началото на всяко заседание.

**Чл. 11.** (1) Заседанията на съвета са редовни, ако присъстват повече от половината от членовете му.

(2) За всяко заседание на съвета се съставя протокол, който се подписва от председателя, един от заместник-председателите и от представител на секретариата. Към протокола се прилагат документите, разгледани на заседанието.

(3) Членовете на съвета могат да прилагат към протокола особени мнения по обсъжданите въпроси и взетите решения.

(4) В началото на всяко следващо заседание се докладва за изпълнението на решенията от предходното.

**Чл. 12.** Решенията на съвета се приемат с явно гласуване и с мнозинство от повече от половината присъстващи членове на съвета.

**Чл. 13.** Членовете на съвета:

1. участват лично в заседанията на съвета или чрез изрично упълномощени заместници;

2. могат да правят предложения за дневния ред на заседанията на съвета;

3. представят становището на представлявания от тях орган или организация по обсъжданите на заседанието въпроси;

4. внасят за обсъждане в съвета въпроси, свързани с работата на представляваните от тях органи или организации, които имат отношение към внедряването на интелигентните транспортни системи в автомобилния транспорт и интерфейси с останалите видове транспорт;

5. имат право на достъп до съхраняваните от секретаря протоколи и материали към тях;

6. имат право да получават редовно информация за решенията, събитията и проявите, свързани с координираното внедряване на интелигентните транспортни системи в автомобилния транспорт.

7. имат право да получават редовно информация от Министерството на транспорта, информационните технологии и съобщенията, по отношение работата на Европейския комитет по ИТС, свързана с внедряването на ИТС в автомобилния транспорт и интерфейси с останалите видове транспорт, имаща отношение към тяхната дейност.

**Заключителна разпоредба:**

**Параграф единствен.** Правилникът се издава на основание чл. 90а, ал. 8 от Закона за автомобилните превози.

**ИВАЙЛО МОСКОВСКИ**

*Министър на транспорта,*

*информационните технологии и съобщенията*

**Съгласувано с:**

**РУМЯНА БЪЧВАРОВА**

*Министър на вътрешните работи*

**ЛИЛЯНА ПАВЛОВА**

*Министър на регионалното*

*развитие и благоустройството*